CELEX: 62018CC0592
Language: bg
Date: 2019-10-17 00:00:00
Title: Заключение на генералния адвокат J. Kokott, представено на 17 октомври 2019 г.#Darie BV срещу Staatssecretaris van Infrastructuur en Milieu.#Преюдициално запитване, отправено от College van Beroep voor het Bedrijfsleven.#Преюдициално запитване — Регламент (ЕС) № 528/2012 — Член 3, параграф 1, букви а) и в) — Понятие „биоцид“ — Понятие „активна съставка“ — Съдържащ бактерии продукт, който съдържа бактерия от вида Bacillus Ferment — Действие, което не е чисто физическо или механично — Непряко действие — Период на действие.#Дело C-592/18.

ЗАКЛЮЧЕНИЕ НА ГЕНЕРАЛНИЯ АДВОКАТ
      J. KOKOTT
      представено на 17 октомври 2019 година (
            1
         )
      
         Дело C‑592/18
      
      Darie BV
      срещу
      Staatssecretaris van Infrastructuur en Milieu
      
         (Преюдициално запитване, отправено от College van Beroep voor het Bedrijfsleven (Апелативен съд по административните спорове в икономическата област, Нидерландия)
      
      „Преюдициално запитване — Регламент (ЕС) № 528/2012 — Биоциди — Понятие — Съдържащ бактерии продукт, който съдържа бактерия от вида Bacillus Ferment — Унищожаване на хранителната среда на плесените — Действие, което не е чисто физическо или механично — Непряко действие — Период на действие — Предварително почистване“
      
         I. Въведение
      
      
               1.
            
            
               Какво е биоцид?
            
         
               2.
            
            
               Този въпрос се поставя в настоящото преюдициално производство, а отговорът може да бъде намерен в едно много широко определение на Регламента относно биоцидите (
                     2
                  ). По-специално Нидерландия и Комисията обаче считат, че това определение следва да се тълкува ограничително, за да се избегнат практически трудности при прилагането на Регламента.
            
         
         II. Правна уредба
      
      
               3.
            
            
               Член 1, параграф 1 от Регламента относно биоцидите прогласява основната цел на този регламент:
               „Целта на настоящия регламент е да се подобри функционирането на вътрешния пазар чрез хармонизирането на правилата относно предоставянето на пазара и употребата на биоциди, като същевременно се гарантира висока степен на защита на здравето на хората и животните и на околната среда. Разпоредбите на настоящия регламент се основават на принципа на предпазливост, чиято цел е да се защити здравето на хората, здравето на животните, както и околната среда […]“.
            
         
               4.
            
            
               Член 3, параграф 1 от Регламента относно биоцидите определя понятието „биоциди“:
               „За целите на настоящия регламент се прилагат следните определения:
               
                        а)
                     
                     
                        „биоциди“ означава:
                        
                                 –
                              
                              
                                 вещество или смес във формата, в която се доставя на потребителите, което е съставено от, съдържа или генерира едно или повече активни вещества, чието предназначение е унищожаване, възпиране, обезвреждане, предотвратяване на действието или оказване по друг начин на контролиращо въздействие върху всякакви вредни организми чрез средства, различни от чисто физическите или механични действия;
                              
                           
                                 –
                              
                              
                                 вещество или смес, генерирано от вещества или смеси, които не попадат в обхвата на първо тире и чието предназначение е унищожаване, възпиране, обезвреждане, предотвратяване на действието или оказване по друг начин на контролиращо въздействие върху всякакви вредни организми чрез средства, различни от чисто физическите или механични действия.
                              
                           Третирани изделия, чиято главна функция е на биоцид, се считат за биоциди;
                     
                  
                        б)
                     
                     
                        […]
                     
                  
                        в)
                     
                     
                        „активно вещество“ означава вещество или микроорганизъм, оказващ въздействие върху или срещу вредни организми“.
                     
                  
         
               5.
            
            
               Съгласно член 17, параграф 1 от Регламента за биоцидите за биоцидите е необходимо разрешение:
               „Биоциди не се предлагат на пазара и не се употребяват, освен ако не са разрешени в съответствие с настоящия регламент“.
            
         
         III. Факти и преюдициално запитване
      
      
               6.
            
            
               Darie B.V. (наричано по-нататък „Darie“) предлага препарата „Pure Air“. Става дума за продукт, който съдържа бактерии (и) от вида Bacillus Ferment.
            
         
               7.
            
            
               В регистъра, воден и публикуван от Европейската агенция по химикалите (ECHA), като активни вещества са посочени определен брой видове бактерии. Видът бактерия Bacillus Ferment обаче не е регистриран от ECHA като биоцидно активно вещество.
            
         
               8.
            
            
               Staatssecretaris van Infrastructuur en Milieu (наричан по-нататък „Staatssecretaris“) класифицира препарата „Pure Air“ като биоцид по смисъла на член 3, параграф 1, буква а) от Регламента за биоцидите. За този продукт няма издадено разрешение. Ето защо поради предоставянето на пазара на неразрешени биоциди, считано от 14 януари 2017 г. нататък, Staatssecretaris постановява спрямо Darie обезпечителна мярка, при чието неизпълнение се налага парична санкция в размер на 1000 EUR на седмица до максималната сума от 25000 EUR.
            
         
               9.
            
            
               С обжалваното решение от 26 май 2017 г. Staatssecretaris отхвърля като неоснователна жалбата, подадена по административен ред от Darie срещу първото решение. Той се мотивира, изложено накратко и доколкото има отношение към конкретния случай, с това, че според него препаратът с Bacillus Ferment съдържа активно вещество за справяне с плесените. Той е направил това заключение от описанията на производителя и на дистрибутора за действието на препарата.
            
         
               10.
            
            
               На уеб страницата на Darie посочено следното:
               „Пробиотичните почистващи препарати действат като традиционните средства за почистване. Те отстраняват видимите замърсявания. Има обаче и една съществена разлика. Потенциалните причинители на болести като плесените и вредните бактерии също изчезват. Като бъде унищожена тяхната хранителна среда, патогенните бактерии и плесени рязко намаляват. […]“.
            
         
               11.
            
            
               Съгласно инструкциите за употреба първо задължително се отстранява плесента, след това помещенията се напръскват старателно с препарата, като тази процедура се повтаря на всеки три до четири седмици.
            
         
               12.
            
            
               Оттук Staatssecretaris заключава, че ако по някаква повърхност протичат процеси, свързани с микроорганизми, трябва да е налице активно вещество.
            
         
               13.
            
            
               Според запитващата юрисдикция в националното производство Darie твърди, че съдържащият се в препарата вид бактерии Bacillus Ferment произвежда ензими, които поемат и разграждат всички налични органични остатъци, служещи за храна на микроорганизмите, така че по повърхността, третирана с препарата, не може да се образува биотоп, в който да се развият микроорганизми като плесенни гъби. При почистване на повърхността по така описания начин се предотвратявало образуването на плесен.
            
         
               14.
            
            
               Darie подава жалба пред College van Beroep voor het Bedrijfsleven (Апелативен съд по административните спорове в икономическата област, Нидерландия). В рамките на производството по това дело Апелативният съд отправя до Съда следните въпроси:
               
                        „1)
                     
                     
                        Трябва ли понятието „биоциди“ в член 3 от Регламент № 528/2012 да се тълкува в смисъл, че включва и препарати, които се състоят от един или повече видове бактерии, ензими или други съставки, ако поради специфичното си действие те действат не непосредствено върху вредните организми, за които са предназначени, а върху възникването или поддържането на възможната хранителна среда на тези организми, и какви изисквания следва евентуално да се поставят по отношение на подобно действие?
                     
                  
                        2)
                     
                     
                        От значение ли е за отговора на въпрос 1 дали в случаите, когато се прилага подобен препарат, няма вредни микроорганизми, и ако да, по какъв критерий трябва да се прецени дали в конкретния случай е така?
                     
                  
                        3)
                     
                     
                        От значение ли е за отговора на въпрос 1 в рамките на какъв период действа препаратът?“.
                     
                  
         
               15.
            
            
               Darie B. V., Кралство Нидерландия, Република Австрия, Кралство Норвегия и Европейската комисия са представили писмени становища.
            
         
         IV. Анализ
      
      
               16.
            
            
               По-нататък, първо, ще бъде разгледана накратко допустимостта на жалбата, а след това ще трябва да бъдат уточнени изискванията за биоцид.
            
         
         
            А.
          
            Допустимост
         
      
      
               17.
            
            
               Според Darie преюдициалното запитване е недопустимо, понеже приложимите разпоредби не дават повод за съмнения за тълкуването им и националният съд разполага с достатъчно информация, за да разреши спора.
            
         
               18.
            
            
               Изложените по-долу доводи обаче показват, че всъщност съществуват различия в мненията относно тълкуването на съответните разпоредби, които имат отношение към решението на националния съд. Следователно съмненията му са оправдани.
            
         
               19.
            
            
               Освен това Darie не отчита, че националните съдилища могат да сезират Съда и ако отговорът на даден въпрос произтича от съдебната практика (
                     3
                  ) или е очевиден. (
                     4
                  )
            
         
               20.
            
            
               Следователно преюдициалното запитване е допустимо.
            
         
         
            Б.
          
            Изисквания за биоциди с непряко действие
         
      
      
               21.
            
            
               Отговорът на първия въпрос следва от член 3, параграф 1, буква а), първо тире от Регламента относно биоцидите. Съгласно тази разпоредба понятието „биоцид“ означава вещество или смес във формата, в която се доставя на потребителите, което е съставено от, съдържа или генерира едно или повече активни вещества, чието предназначение е унищожаване, възпиране, обезвреждане, предотвратяване на действието или оказване по друг начин на контролиращо въздействие върху всякакви вредни организми чрез средства, различни от чисто физическите или механични действия. Съгласно член 3, параграф 1, буква в) понятието „активно вещество“ означава вещество или микроорганизъм, оказващ въздействие върху или срещу вредни организми.
            
         
               22.
            
            
               Същността на тези определения е дали веществото или сместа са предназначени да предизвикат определени въздействия. Ето защо става въпрос за целта, която е субективно свързана с въпросното вещество или смес, т.е. с продукта, или следователно за функцията, която той трябва да изпълнява.
            
         
               23.
            
            
               Това субективно определяне трябва да бъде резултат от обективни критерии. В конкретния случай например предоставената от продавача информация за продукта е изложена още в инструкциите за употреба и в неговата реклама, както правилно изтъква Нидерландия.
            
         
               24.
            
            
               Съгласно член 3, параграф 1, буква а), първо тире от Регламента относно биоцидите функцията на биоцидите се състои в унищожаване, възпиране, обезвреждане, предотвратяване на действието или оказване по друг начин на контролиращо въздействие върху всякакви вредни организми чрез средства, различни от чисто физическите или механични действия.
            
         
               25.
            
            
               Тази функция очевидно е дефинирана много широко. По-специално, очаква се широк ефект от борбата с вредните организми по нов начин, който включва използването на различни видове бактерии, ензими или други компоненти, както е посочено в преюдициалното запитване.
            
         
               26.
            
            
               Основното ограничение на определението е, че са изключени чисто физическите или механични действия. Не става видно обаче дали продуктът, който е предмет на спора, се основава на такива действия.
            
         
               27.
            
            
               Тъй като определението е толкова широко, противно на мнението на Комисията, член 3, параграф 1, буква а), първо тире от Регламента относно биоцидите не се ограничава с биологичните или химическите действия на продукта. Напротив, историята на неговото създаване показва, че законодателят съвсем съзнателно е разширил определението. Предишната разпоредба съгласно член 2, параграф 1, буква а) от Директивата относно биоцидите (
                     5
                  ) и предложението на Комисията за Регламент относно биоцидите (
                     6
                  ) изрично ограничават понятието за биоциди до биологични и химически действия.
            
         
               28.
            
            
               По тази причина и позоваването на Комисията на решение Söll (
                     7
                  ) не е убедително. Вярно е, че в него Съдът установява, че понятието „биоциди“ обхваща дори продуктите, които оказват само непряко въздействие върху целевите вредители, стига да съдържат едно или няколко активни вещества с химическо или биологично въздействие, което е част от причинно-следствена верига, чиято цел е да предизвика инхибиторен ефект върху тези вредители. Предмет на това решение обаче все още е старата правна уредба и поради това то се отнася до изрично споменатите там биологични и химически действия.
            
         
               29.
            
            
               Освен това продължава да е валидна констатацията в решение Söll, че се обхващат не само преките, но и тези с непреките въздействия (
                     8
                  ). Това е в съответствие с целта за осигуряване на високо равнище на защита на хората, животните и околната среда, което принципно трябва да бъде съблюдавано съгласно член 114, параграф 3 ДФЕС, но е и специално предвидено в член 1, параграф 1 от Регламента относно биоцидите.
            
         
               30.
            
            
               Това е несъвместимо със становището на Нидерландия, че биоцидът трябва да дезинфекцира дадена повърхност и по този начин да елиминира 100 % от вредните организми. В случай че активното вещество е в състояние да се пребори с вредните организми по други начини, включително и косвено, може да отпадне необходимостта както от дезинфекция, така и от елиминиращо действие от 100 %.
            
         
               31.
            
            
               Освен това и продуктите, които са по-малко ефективни, могат да застрашат здравето или околната среда и по тази причина попадат в обхвата на целта на разпоредбата в член 1 от Регламента относно биоцидите.
            
         
               32.
            
            
               Обратно на твърдяното от Darie, не може да се направи и строго разграничение между детергенти и биоциди. Това следва от самия факт, че Регламентът относно биоцидите не съдържа изключение за детергенти.
            
         
               33.
            
            
               Член 3, параграф 1 от Регламента относно детергентите (
                     9
                  ) изрично предвижда специални правила за детергентите, когато те съдържат повърхностноактивни вещества, които са активни вещества по смисъла на Директивата относно биоцидите и се използват като дезинфектанти. Поради заместването на Директивата относно биоцидите с Регламента относно биоцидите, изрично посочено в член 96 и приложение VII към Регламента относно биоцидите, понастоящем тези специални разпоредби от Регламента относно детергентите се прилагат за активни вещества по смисъла на член 3, параграф 1, буква в) от Регламента относно биоцидите, които се използват като дезинфектанти. Както се вижда и от съображение 21 от Регламента относно детергентите, тези повърхностноактивни вещества най-малкото могат да бъдат както детергенти, така и биоциди.
            
         
               34.
            
            
               И накрая, доколкото въз основа на два документа на Комисията Нидерландия прави извода, че странично действие не е достатъчно, за да бъде един продукт биоцид, тълкуването ѝ на тези документи не е убедително.
            
         
               35.
            
            
               Съгласно Документа за борба с миризмите (
                     10
                  ) биоцид е налице, когато продуктът атакува хранителната среда на вредни организми. Комисията не обсъжда дали става дума за странично действие. Този факт по-скоро потвърждава, че тук са включени не само химическите или биологичните въздействия.
            
         
               36.
            
            
               В Решение за изпълнение (ЕС) 2015/646 (
                     11
                  ) се посочва, че някои бактериални култури не са биоциди, като в резултат от това не са били „предвидени“ потенциално значими странични ефекти. По тази причина разглежданият там продукт не притежава субективната характеристика на биоцид. За сметка на това, въпросът дали става дума за странични ефекти изглежда второстепенен.
            
         
               37.
            
            
               Що се отнася до възражението, че Регламентът относно биоцидите не е приложим при това тълкуване, задача на законодателя е да оцени тази правна уредба в светлината на практическия опит, и ако е необходимо, да я измени.
            
         
               38.
            
            
               Ето защо член 3, параграф 1, буква а) от Регламента относно биоцидите трябва да се тълкува в смисъл, че понятието „биоциди“ включва и препарати, които се състоят от един или повече видове бактерии, ензими или други съставки, ако поради специфичното си действие те действат не непосредствено върху вредните организми, за които са предназначени, а върху възникването или запазването на потенциалното местообитание на тези организми, стига това действие да не е чисто физическо или механично.
            
         
         
            В.
          
            По втория и третия въпрос
         
      
      
               39.
            
            
               Вторият въпрос има за цел да се отговори дали за да е налице биоцид, би било достатъчно, ако тези въздействия само предотвратяват повторната поява на вредните организми, което означава, че организмите първо трябва да бъдат елиминирани с други средства. Разбирам третия въпрос в смисъл дали е необходимо дълготрайно действие, или ще е достатъчно, ако действието продължи няколко седмици, преди да се наложи ново третиране.
            
         
               40.
            
            
               Въз основа на разгледаното по-горе широко определение на тези два въпроса трябва да се отговори, че за целите на прилагането на член 3, параграф 1, буква а) от Регламента относно биоцидите не е от значение нито дали такъв препарат се прилага в свободна от вредните организми среда, нито периодът на неговото действие.
            
         
         V. Заключение
      
      
               41.
            
            
               Ето защо предлагам на Съда да отговори на преюдициалното запитване, както следва:
               
                        „1)
                     
                     
                        Член 3, параграф 1, буква а) от Регламент (ЕС) № 528/2012 относно предоставянето на пазара и употребата на биоциди трябва да се тълкува в смисъл, че понятието „биоциди“ включва и препарати, които се състоят от един или повече видове бактерии, ензими или други съставки, ако поради специфичното си действие те действат не непосредствено върху вредните организми, за които са предназначени, а върху възникването или запазването на потенциалното местообитание на тези организми, стига това действие да не е чисто физическо или механично.
                     
                  
                        2)
                     
                     
                        За целите на прилагането на член 3, параграф 1, буква а) от Регламент (ЕС) № 528/2012 не е от значение нито дали такъв препарат се прилага в свободна от вредните организми среда, нито периодът на неговото действие“.
                     
                  
         (
            1
         )	Език на оригиналния текст: немски.
      (
            2
         )	Регламент (ЕС) № 528/2012 на Европейския парламент и на Съвета от 22 май 2012 година относно предоставянето на пазара и употребата на биоциди (ОВ L 167, 2012 г., стр. 1), изменен с Регламент (ЕС) № 334/2014 на Европейския парламент и на Съвета от 11 март 2014 г. (ОВ L 103, 2014 г. стр. 22).
      (
            3
         )	Решения от 6 октомври 1982 г., Cilfit и др. (283/81, EU:C:1982:335, т. 15) и от 2 април 2009 г., Pedro IV Servicios (C‑260/07, EU:C:2009:215, т. 31).
      (
            4
         )	Решения от 1 декември 2011 г., Painer (C‑145/10, EU:C:2011:798, т. 65) и от 27 март 2014 г., Consejería de Infraestructuras y Transporte de la Generalitat Valenciana и Iberdrola Distribución Eléctrica (C‑300/13, непубликувано, EU:C:2014:188, т. 18).
      (
            5
         )	Директива 98/8/ЕО на Европейския парламент и на Съвета от 16 февруари 1998 година относно пускането на пазара на биоциди (ОВ L 123, 1998 г., стр. 1; Специално издание на български език, 2007 г., глава 3, том 24, стр. 67).
      (
            6
         )	Член 3, параграф 1, буква а) от Предложение на Комисията от 12 юни 2009 година за Регламент на Европейския парламент и на Съвета относно пускането на пазара и употребата на биоциди (COM(2009) 267 окончателен).
      (
            7
         )	Решение от 1 март 2012 г. (C‑420/10, EU:C:2012:111, т. 27 и 31).
      (
            8
         )	Вж. в този смисъл Решение от 1 март 2012 г., Söll (C‑420/10, EU:C:2012:111, т. 27).
      (
            9
         )	Регламент (ЕО) № 648/2004 на Европейския парламент и на Съвета от 31 март 2004 година относно детергентите (ОВ L 104, 2004 г., стр. 1; Специално издание на български език, 2007 г., глава 13, том 43, стр. 378).
      (
            10
         )	CA-Sept15-Doc.8.2 — Product used in Textiles, https://circabc.europa.eu/ui/group/e947a950-8032-4df9-a3f0-f61eefd3d81b/library/66652cff-db51-4027-869c-894e0dbef3d1/details.
      (
            11
         )	Решение за изпълнение (ЕС) 2015/646 на Комисията от 23 април 2015 година в съответствие с член 3, параграф 3 от Регламент (ЕС) № 528/2012 на Европейския парламент и на Съвета относно бактериалните култури, предназначени за намаляване на органичните твърди вещества и за пускане на пазара с тази цел (ОВ L 106, 2015 г. стр. 79).